| **Raketoplány** |
| --- |
| americké **americké*** *Enterprise* (na atmosférické skúšky)
* *Pathfinder* (na pozemné skúšky)
* *Columbia* (zničený v roku 2003)
* *Challenger* (zničený v roku 1986)
* *Discovery* (vyradený v roku 2011)
* *Atlantis* (vyradený v roku 2011)
* *Endeavour* (vyradený v roku 2011)

sovietske **sovietske*** *Buran* (vyradený, poškodený v roku 2002)
* *Ptička* (nedokončený)
* *2.01* (nedokončený)
* *2.02* (rozobratý)
* *2.03* (rozobratý)
 |

Štart *Challengeru*, 6. apríl 1984 (misia STS-41-C)
Prvý štart *Challengera*, 4. apríl 1983 (misia STS-6)
*Challenger* na obežnej dráhe, 7. február 1984 (misia STS-41-B)
Raketoplán *Challenger* pristáva na leteckej základni Edwards v Kalifornii, 9. apríl 1983 (misia STS-6)
Explózia *Challengera*, 28. január 1986 (misia STS-51-L)
***Challenger*** (podľa označenia NASA pre orbitálne dopravné prostriedky **OV-099**) bol druhý najstarší americký raketoplán. Svoj prvý let absolvoval 4. apríla 1983, a celkovo absolvoval 10 misií. Pri lete STS-6 sa uskutočnila prvá „vychádzka" v skafandri do vesmíru z raketoplánu. V roku 1985 pri misii STS-61-A letela v raketopláne jedinýkrát osemčlenná posádka – spravidla býva maximálny počet osôb na palube raketoplánu 7. 

*Challenger* sa však smutne preslávil svojou poslednou misiou STS-51-L, ktorá sa začala aj skončila 28. januára 1986. V dôsledku silných mrazov tesniace prúžky na motore SRB netesnili dostatočne, a krátko po štarte cez tento otvor začali unikať spaliny. Tieto spaliny postupne prepálili spoj medzi SRB a hlavnou palivovou nádržou ET. Motor SRB visiaci voľne na hornom spoji narazil špicou do hlavnej palivovej nádrže a rozrazil ju. Z nádrže začal vytekať vodík a kyslík, ktorý sa okamžite vznietil. 73 sekúnd po štarte raketoplán explodoval. Zahynulo všetkých sedem astronautov na palube.

*Challenger* bol pôvodne skonštruovaný len ako testovací stroj, čomu zodpovedá aj jeho označenie STA-099, ale NASA ho prestavala na plnohodnotný raketoplán. Pôvodný zámer bol prestavať testovací raketoplán *Enterprise*, ale vyšlo najavo, že prestavba *Challengeru* bude lacnejšia. Oproti *Columbii* bola konštrukcia trupu *Challengera* odľahčená zjednodušením motorového ložiska a použitím ľahšieho materiálu na poklopy podvozkových šácht. Titánové nosníky nádrží na kyslík a vodík pre palivové články boli nahradené laminátovými rúrkami. Tepelnú ochranu ma moduloch motorov OMS tvorila namiesto kremenných dlaždíc, použitých pri *Columbii*, plstená izolácia. Na pilotnej palube sa nenachádzali katapultovacie kreslá s ťažkými vodiacimi koľajnicami. Hmotnosť trupu *Challengera* bola po všetkých týchto úpravách o 1 128 kg menšia ako hmotnosť *Columbie*.

Raketoplán bol pomenovaný podľa britskej lode **Challenger**, ktorá bola v rokoch 1873 – 1876 použitá pri prvej významnej oceánografickej expedícii .

Zoznam misií
------------

Úplný zoznam misií programu Space Shuttle absolvovaných s orbiterom *Challenger*. Raketoplán *Challenger* uskutočnil celkovo 10 misií, vo vesmíre strávil 62,41 dňa, Zem obletel 995-krát.

| Dátum štartu | Označenie | Cieľ misie |
| --- | --- | --- |
| 4. apríl 1983 | STS-6 | Prvý let orbitera *Challenger*, vypustenie komunikačnej družice TDRS-1 a prvá „vychádzka" v skafandri do vesmíru. |
| 18. jún 1983 | STS-7 | Vypustenie dvoch komunikačných družíc Anik-C2 a Palapa-B1, let prvej americkej astronautky (Sally Kristen Ridová). |
| 30. august 1983 | STS-8 | Vypustenie komunikačnej družice Insat-1B, let prvého astronauta s čiernou farbou pleti (Guion Bluford). |
| 3. február 1984 | STS-41-B | Vypustenie komunikačných družíc Westar-6 a Palapa B-2, výstup do otvoreného priestoru a odskúšanie kozmického kresla MMU. |
| 6. apríl 1984 | STS-41-C | Vypustenie družice LDEF, zachytenie, oprava a opätovné vypustenie družice SMM. |
| 5. október 1984 | STS-41-G | Vypustenie družice ERBS. |
| 29. apríl 1985 | STS-51-B | Let vedeckého laboratória Spacelab-3. |
| 29. júl 1985 | STS-51-F | Let vedeckého laboratória Spacelab-2, astronomické a astrofyzikálne pozorovania. |
| 30. október 1985 | STS-61-A | Let vedeckého laboratória Spacelab-D1, osemčlenná posádka. |
| 28. január 1986 | STS-51-L | Pokus o vypustenie komunikačnej družice TDRS-2, raketoplán bol však 73 sekúnd po štarte zničený. Zahynula celá sedemčlenná posádka. |

### Pamiatka raketoplánu *Challenger* a znaky misií


| Pamiatka raketoplánu *Challenger* |
| --- |
|  |
| Znaky misií raketoplánu *Challenger* |
|  |  |  |  |  |
| **STS-6** | **STS-7** | **STS-8** | **STS-41-B** | **STS-41-C** |
|   |  |  |  |  |
| **STS-41-G** | **STS-51-B** | **STS-51-F** | **STS-61-A** | **STS-51-L** |

Referencie
----------

1. ↑   *Archivovaná kópia* [online]. [Cit. 2006-07-20]. Dostupné online. Archivované 2009-02-03 z originálu.

Iné projekty
------------


|  |  |
| --- | --- |
| Portal | Kozmonautický portál |

Commons
* Spolupracuj na Commons Commons ponúka multimediálne súbory na tému **Challenger (raketoplán)**